Sibanye-Stillwater laat werkers van Solidariteit, Uasa weer toeSibanye-Stillwater se Kloof-myn aan die verre Wes-Rand. (Foto: Sibanye-Stillwater) Die mynmaatskappy Sibanye-Stillwater het sy plan laat vaar om werkers wat reeds sy loonaanbod aanvaar het, ook uit die werkplek te sluit. Die vakbonde Solidariteit en Uasa het reeds die maatskappy se verhoging van 5% aanvaar, maar is verlede week ingelig dat hul lede – nes die stakende vakbondlede wat nie die aanbod aanvaar het nie – verbied sal word om werk toe te gaan. Solidariteit en Uasa het die arbeidshof op ŉ dringende grondslag gevra om ŉ interdik teen die uitsluiting van hul lede by Sibanye-Stillwater toe te staan. Die vakbonde is Maandag egter ingelig dat die uitsluitingskennisgewing teen hul lede opgehef gaan word. Die besluit sal Woensdag ŉ bevel van die hof gemaak word. “Die optrede van Sibanye-Stillwater in die afgelope week het in kwade trou geskied,” sê Gideon du Plessis, Solidariteit se hoofonderhandelaar. “Natuurlik is ons dankbaar oor hierdie uitkoms, maar om lede van ŉ vakbond uit te sluit met wie daar geen dispuut is nie, was en is totaal onaanvaarbaar en dit het onnodige spanning tussen die partye geskep en trauma by ons lede veroorsaak.” Abigail Moyo, Uasa se woordvoerder, meen ook dat Sibanye-Stillwater nooit ŉ voet gehad het om op te staan toe hy besluit het om werknemers wat die aanbod aanvaar het, ook uit te sluit nie. “Aangesien Uasa-lede nie aan enige stakingsoptrede deelgeneem het nie, kan Sibanye-Stillwater geen verdere uitsluiting teen hulle afdwing nie,” sê Moyo. “Uasa het intussen ook versoek dat daar nie enige geld van sy lede se salarisse afgetrek word in die tydperk wat die uitsluiting van krag was nie.” Volgens Solidariteit sal die maatskappy nou moet werk om weer sy lojale werkers se vertroue te herwin en ŉ atmosfeer van samewerking te skep. “Ons lede staan altyd reg om hul beste vir die maatskappy te gee en nou moet Sibanye wys dat hy ook dieselfde toewyding aan sy werknemers sal bied,” sê Du Plessis. “Sibanye-Stillwater se besluit sal Solidariteit help om die strydbyl te begrawe, in die hoop dat daar ook nou spoedig ŉ skikking met die stakende vakbonde bereik kan word.”